CELEX: 32016R2223
Language: sk
Date: 2016-12-05 00:00:00
Title: Vykonávacie nariadenie Komisie (EÚ) 2016/2223 z 5. decembra 2016 o zatriedení určitého tovaru do kombinovanej nomenklatúry

10.12.2016   
               
               
                  SK
               
               
                  Úradný vestník Európskej únie
               
               
                  L 336/19
               
            VYKONÁVACIE NARIADENIE KOMISIE (EÚ) 2016/2223
      z 5. decembra 2016
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:
      
                  (1)
               
               
                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
               
            
                  (2)
               
               
                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
               
            
                  (3)
               
               
                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
               
            
                  (4)
               
               
                  Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
               
            
                  (5)
               
               
                  Opatrenia stanovené v tomto nariadení sú v súlade so stanoviskom Výboru pre colný kódex,
               
            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, sa možno odvolávať naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 5. decembra 2016
         
            
               Za Komisiu
            
            Stephen QUEST
            
               generálny riaditeľ
            
            
               Generálne riaditeľstvo pre dane a colnú úniu
            
         
      
      
         (1)  Ú. v. EÚ L 269, 10.10.2013, s. 1.
      
         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
         PRÍLOHA
         
                     Opis tovaru
                  
                  
                     Zatriedenie
                     (číselný znak KN)
                  
                  
                     Odôvodnenie
                  
               
                     (1)
                  
                  
                     (2)
                  
                  
                     (3)
                  
               
                     Výrobok (tzv. „digitálny mikroskop“) valcového tvaru s dĺžkou približne 10 cm a priemerom približne 3 cm. Digitálny mikroskop je vybavený štyrmi diódami vyžarujúcimi svetlo, snímačom CMOS (doplňujúci sa kov-oxid-polovodič) a káblom s USB konektorom. Výrobok funguje iba v spojení so strojom na automatické spracovanie údajov a nemá zabudované funkcie záznamu.
                     Výrobok je schopný v rozsahu 10 až 200-krát zväčšovať predmety pomocou optických šošoviek a zachytávať statické snímky, ako aj videozáznamy, ktoré môžu byť následne s použitím špecializovaného softvéru zaznamenané na stroji na automatické spracovanie údajov.
                     Pozri obrázok (*1).
                  
                  
                     8525 80 19 
                  
                  
                     Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 5 písm. E k 84. kapitole a znením číselných znakov KN 8525 , 8525 80  a 8525 80 19 .
                     Výrobok môže fungovať ako vstupná jednotka pre stroj na automatické spracovanie údajov, televízna kamera a digitálny mikroskop.
                     Zatriedenie ako vstupná jednotka pre stroj na automatické spracovanie údajov položky 8471  je vylúčené, keďže výrobok plní osobitnú funkciu, inú ako spracovanie údajov.
                     Zatriedenie ako združený optický mikroskop položky 9011  je tiež vylúčené, keďže tento výrobok nemá charakteristické vlastnosti výrobku uvedenej položky (pozri aj vysvetlivky k harmonizovanému systému k položke 9011 , prvý odsek a druhý odsek bod I).
                     Vzhľadom na to, že obrázok zväčšeného predmetu sa môže zobraziť a v prípade potreby zaznamenať strojom na automatické spracovanie údajov až po zachytení snímačom CMOS, má výrobok črty televíznej kamery.
                     Výrobok sa preto má zatriediť pod číselný znak KN 8525 80 19  ako televízna kamera.
                  
               
            (*1)  Obrázok má len informačný charakter.